khistorydata/jeongjo-sjw-relations huggingface dataset:
정조 9년
柳焵。以吏曹言啓曰。成均館學正金麟采。學諭玄杞除拜後。過限未肅拜。竝依例罷職。何如。傳曰。允。
정조 9년
柳焵。以義禁府言啓曰。保放罪人趙應鉉。依下敎。還爲嚴囚之意。敢啓。傳曰。知道。
정조 9년
柳焵。以刑曹言啓曰。罪人金天欽崔光泰等不得放送事。草記批旨內。依前下敎擧行事。命下矣。天欽光泰之罪犯。至爲凶悖之狀。已悉於前後。草記中。而若以其子與妻之肆然呼籲。輒復輕恕於公議至嚴之際。則竊恐法紀由是而蕩然。隄防由是而壞盡。凶黨無所懲畏。亂流擧懷希覬。非細故。且況臺啓所請。在於設鞫。而今此處分。乃是全釋。有非量處之聖批本意。屢次煩陳。雖知悚惕之極。而成命之下。奉行無路。惶恐敢啓。傳曰。知道。
정조 9년
掌令申禹相啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。新除授掌令許晊。時在京畿振威地。請斯速乘馹上來事下諭。答府曰。不允。第九件事。亟停勿煩。下諭事依啓。
정조 9년
司書李書九疏曰。伏以。天休滋至。景命維新。先朝之故事式追。离宮之講筵肇開。日辰同符。聖神一揆。太平萬世。自今伊始。伏想我殿下嘉悅之心。曷有其已。臣幸遘斯會。猥添宮僚。仰瞻溫文之德容。躬覩曠世之盛擧。歡欣愛戴之忱。有倍他人。仍伏念臣。卽一滓穢之賤品耳。抗顔淸朝而無其望。而數年以來。偏蒙洪造。獲隨講製之列。幸近日月之光。至疎逖也。喣嚅無異於稚子。極庸陋也。陶鎔不遺於大冶。每登前席。湟汗浹背。靜思中宵。感淚盈眶。惟願量已自靖。隨分殫誠。無聖眷之萬一。耿耿此心。寤寐如結。而誤恩愈摯。除命相續。一番叨榮。萬增惕。嗚呼。戀主之誠。犬馬固有。報德之念。蛇雀猶存。螻蟻賤臣。亦具彝性。揆以義分。顧安可每事逡巡。而惟是當初遭罹。旣極汙衊。到今情勢。終未伸白。則悲苦之私。危臲之蹤。依舊自如。官無緊漫。都屬匪據。職在淸顯。尤難冒居。中間除旨。一再暫膺。俱出於感激殊私。悚迫嚴命。逃遁無路。萬不獲已之計。非敢謂私義之已伸而自同於無故也。今欲★仍放倒。有除★膺。則明明聖朝。四維是張。而包羞忍恥。名義都喪。若欲一味縮伏。矢心自引。則區區去就。動煩辭敎。而辜恩慢命。罪戾層積。介在於人鬼之間。依違於出處之際。惶霣隘塞。不知所措。臣情到此。其亦窮且慼矣。四朔虛縻。威罰不加。半夜違傲。飭敎復下。含恩畏義。黽勉就直。亦已多日。而進退靡據。恧蹙轉甚。此際又接家信。則臣母宿病。挾食添傷。症形危劇。氣息凜綴。連試藥餌。少無分效云。臣自聞此報。方寸煎灼。按住不得。玆敢略暴血懇。徑出禁扃。伏乞聖慈。俯垂矜察。亟遞臣職。以全微諒。仍治臣罪。以肅朝綱。不勝大願。省疏具悉。爾其勿辭。救護母病。
정조 9년
乙巳九月十四日辰時。上御誠正閣。都承旨與監印堂上入侍時。行都承旨金尙鎭。記事官金孝建。記注官承膺祚金健修。監印堂上鄭昌聖。以次進伏訖。上曰。下直守令入侍。賤臣承命出。與西原縣監李學源偕入進伏。上曰。守令進奏職姓名。學源進奏。上曰。下去善治。可也。命之先出。命昌聖進前下敎曰。監印廳別無可問之事。而召見卿者。欲見卿環玉犀帶。故使之入侍矣。昌聖曰。臣無他才能。偏被恩澤。冥升至此。不任愧悶矣。命出。諸臣以次退出。
정조 9년
乙巳九月十四日巳時。上御重熙堂。左副承旨入侍時。左副承旨李祖承。假注書朴蓍壽。記注官金健修。記事官尹行任。稟事閣臣鄭東浚。以次進伏訖。上命左承旨。牌去來催促入來。若又違牌。則更爲牌招事分付。賤臣承命出傳。仍命退。諸臣以次退出。
정조 9년
行都承旨金尙集坐。行左承旨李秉模未肅拜。行右承旨朴祐源坐。左副承旨李亨元坐直。右副承旨柳焵坐。同副承旨李泰永坐直。注書金孝建仕一員未差。假注書朴蓍壽仕直。事變假注書尹悌東仕。
정조 9년
李亨元。以都摠府言啓曰。今日入直內三廳武兼禁軍及軍兵等。中日習射。請出標信。傳曰。雨勢如此。後日次爲之。
정조 9년
柳焵啓曰。合辭方張之時。兩司無詣臺之員。事甚未安。除在外未署經外。呈告人員。竝卽牌招。何如。傳曰。允。
정조 9년
李亨元啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 9년
李亨元啓曰。訓鍊大將具善復。以南漢山城巡審事。今方出去。而除朝辭。仍佩往來事。命下矣。將兵之任。不可一刻無摠察之人。何以爲之。敢稟。傳曰。都提調兼察。從事官發牌聽傳敎。
정조 9년
傳于李泰永曰。左副承旨入侍。
정조 9년
朴祐源啓曰。典醫監提調李崇祜牌不進。推考傳旨今方捧入矣。雜科今當開場。而如是違牌。事甚未安。更卽牌招。使之趁卽擧行。何如。傳曰。允。
정조 9년
朴祐源啓曰。典醫監提調李崇祜再牌不進。推考傳旨今方捧入矣。雜科開場。今已日晩。而如是違牌。不卽擧行。事甚未安。所當更請牌招。而一日三牌。有傷事體。何以爲之。敢稟。傳曰。許遞。口傳差出。
정조 9년
吏曹口傳政事。以李在簡爲典醫監提調。
정조 9년
兵曹口傳政事。副司直單徐鼎修。
정조 9년
李泰永啓曰。假注書朴蓍壽。身病猝重。勢難察任。今姑改差。何如。傳曰。允。
정조 9년
假注書朴蓍壽改差。代以李敬五爲假注書。
정조 9년
李亨元。以侍講院言啓曰。本院下番司書李書九。以親病陳疏受由。兼司書申耆。說書李敬五牌不進。下番他無推移之員。不得已上番姑降入直之意。敢啓。傳曰。允。
정조 9년
以兼司書申耆。說書李敬五牌不進。罷職傳旨。傳于李泰永曰。只推。
정조 9년
李泰永。以侍講院言啓曰。本院上番姑降入直。事甚未安。兼司書申耆。說書李敬五。旣有只推之命。竝卽牌招。推移入直。何如。傳曰。允。
정조 9년
以兼司書申耆。說書李敬五牌不進罷職傳旨。傳于李泰永曰。只推。
정조 9년
以大司諫權以綱。司諫兪彦脩。執義尹長烈。掌令申禹相。持平李彦祜牌不進罷職傳旨。傳于李泰永曰。只推。
정조 9년
李亨元。以賑恤廳言啓曰。貳極門內古井修補時軍人。待訓局將校領付。惠廳依昨日下敎分給後。草記事。命下矣。擔軍一百十二名。各米二斗式合米十四石十四斗分給。募軍所當。依傳敎。以二百五名分給。而訓局將校持成冊領付數爻。乃爲一百三十四名。故姑先依此數。各米一斗式合米八石十四斗分給之意。敢啓。傳曰。知道。
정조 9년
乙巳九月十五日辰時。上御重熙堂。左副承旨入侍時。左副承旨徐鼎修。假注書朴蓍壽。記注官承膺祚。記事官金鳳顯。以次進伏訖。以前承旨李秉模禁推傳旨。上命書傳敎曰。分揀。此後更勿如是之意。各別嚴飭。又命書傳敎曰。左副承旨聞有實𧏮。許遞。前望單子入之。上命新除授承旨牌招察任。出榻敎仍命退。諸臣以次退出。
정조 9년
行都承旨金尙集坐。行左承旨李秉模未肅拜。行右承旨朴祐源坐。左副承旨李亨元坐。右副承旨柳焵坐直。同副承旨李泰永坐直。注書金孝建仕一員未差。假注書李敬五仕直。事變假注書尹悌東仕。
정조 9년
朴祐源啓曰。明日常參經筵。取稟。傳曰。停。
정조 9년
李亨元啓曰。合辭方張之時。兩司無詣臺之員。事甚未安。除在外未署經外。呈告人員。竝卽牌招。何如。傳曰。允。
정조 9년
金尙集啓曰。左承旨李秉模。今日不爲仕進。卽爲牌招。何如。傳曰。允。違牌勿爲呼望。
정조 9년
朴祐源啓曰。因禮曹草記。先正臣文正公宋時烈院宇。今九月十九日。遣近侍宣額後致祭事。命下矣。何承旨進去乎。敢稟。傳曰。右副承旨進去。
정조 9년
傳于李亨元曰。都承旨入侍。
정조 9년
朴祐源。以侍講院言啓曰。本院上番。連日姑降入直。事甚未安。兼司書申耆。說書李敬五。旣有只推之命。而說書李敬五。以假注書仕進堂后。兼司書申耆。卽爲牌招入直。何如。傳曰。允。
정조 9년
以兼司書申耆牌不進罷職傳旨。傳于李泰永曰。只推。
정조 9년
傳于朴祐源曰。政官牌招開政。
정조 9년
李亨元啓曰。吏曹判書趙時俊雜科進。參判沈豐之。參議金宇鎭牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。何如。傳曰。允。
정조 9년
傳于李亨元曰。秋務方殷。未下直守令。皆令明日辭朝。在外及未肅拜兩司許遞。今日政。以在京無故人差出。待下批牌招。如有未署經守令。使之署經。
정조 9년
傳于李泰永曰。春坊下番。姑降入直。說書李敬五。本職許遞。兼司書申耆。亦爲許遞。亦令今日政差出。仍卽牌招入直。
정조 9년
有政。吏批。判書趙時俊。雜科試官進。參判沈豐之受由。參議金宇鎭進。同副承旨李泰永進。啓曰。判書趙時俊。雜科試官進。參判沈豐之受由。小臣獨政未安。何以爲之。敢稟。傳曰。只出緊任。以趙雲絅爲司僕主簿。鄭啓淳爲靑松府使。
정조 9년
再政。李敏采爲掌令。李師濂爲獻納。李羽晉爲正言。李敬一爲兼司書。尹光普爲說書。
정조 9년
李亨元。以兵曹言啓曰。訓鍊院正徐英輔。兼帶別軍職。勢難兩處供職。呈狀乞遞。不可强令察任。今姑改差。何如。傳曰。允。
정조 9년
以古今島僉使望筒。傳于李泰永曰。大抵久勤收用之規。專爲勤苦。禁旅及駕前駕後。必以善地差遣。蓋以是耳。況近列陪扈。事面尤有所重。壯勇衛久勤窠之設置。不但爲酬勞。所以重宿衛。且以久勤窠數言之。近來則別軍職廳。不報西銓。久勤則壯勇衛之新創一窠足償其數。又況上土僉使。降作久勤窠後。禁旅以下各營將校。必無抑鬱之慮。而名以新創久勤。夏政以後。尙在陳置中。積薪之歎。反有甚於各營將校。此果成說乎。此無他。近因嚴飭訓局。使此輩無得干謁銓曹。以是銓吏輩專不提醒之致。該吏所爲。極爲痛惡。初欲嚴治。今番則分揀。此後壯勇衛久勤。都政無得儲窠。如値窠窄。待窠先爲調用事。定式施行。挾輦把摠陞資之都政。不卽收用事。其時兵判。已有處分。況久勤乎。以此意嚴飭兵曹。
정조 9년
有政。兵批。判書徐有隣進。參判李度默。參議李夔病。參知李祖源入直進。左副承旨李亨元進。啓曰。訓鍊正。今當差出。外任竝擬。何如。傳曰。允。以李壽鵬任屹爲內禁將。申暹金尙振爲五衛將。鄭信達爲訓鍊正。金命淑爲慶熙將。張光郁爲古今島僉使。副司直李祖承。訓鍊正單徐英輔。蛇島僉使鄭東仁。古今島僉使張光郁相換。
정조 9년
李亨元。以兵曹言啓曰。內禁衛將李仁秀。五衛將鄭肅良。身病猝重。旬月之內。勢難供職。呈狀乞遞。宿衛輪番之任。不可久曠。竝改差。何如。傳曰。允。
정조 9년
李泰永。以賑恤廳言啓曰。松峴契居樂生金仁器。今九月十三日。渠之門前。得今年生遺棄女兒。本洞居私婢得每。欲爲收養。而貧不自食。願爲受料。告于南部。自該部。同月十五日牒呈。故依節目給料。使之乳養之意。敢啓。傳曰。知道。
정조 9년
李泰永。以摠戎廳言啓曰。本廳壯抄左部右司左哨官金昌幼。身爲屯哨官。檢田旣甚顚錯。報稅亦多欺瞞。爲先決棍後。汰去之意。敢啓。傳曰。知道。
정조 9년
乙巳九月十六日巳時。上御誠正閣。都承旨與綾恩君春秋館堂上入侍時。行都承旨金尙集。記事官金孝建。記注官承膺祚金健修。綾恩君具允明。春秋館堂上李文源。以次進伏訖。上曰。左副承旨與兵曹判書入侍。賤臣出來傳命。左副承旨李亨元。兵曹判書徐有隣進伏。上謂允明曰。聞卿有著典律通寶之事云。然否。允明曰。臣嘗輯成。而尙未釐正矣。上曰。卿之精力。尙能繼輯成編否。允明曰。謹當承命矣。上曰。今當大典通編刊布之時。復成典律通寶。則原續典。可以合爲一編。豈不美事乎。允明曰。然矣。上曰。不必設都監。卿商量簡便之道。爲之好矣。允明曰。今此典律之書。不必張大設局。臣當私自釐正。繕寫進獻矣。上曰。物力紙地。取用該曹。可也。出擧條上曰。同春秋以備堂。下往外道。或有民瘼可奏者乎。文源曰。臣於實錄奉安之後。歷過嶺東諸邑。詳聞守令之言。且因民人輩呼訴。略有一二所聞。故敢此仰達矣。江陵縣量外火田。名以火蔘結。執摠一百二十四結。每結收錢三十二兩。充給貢蔘價矣。乙丙歉歲。每結二兩七戔。依朝令減給。以均廳所納錢區劃給代。又於丁酉。因御使別單。元結中二十四結零蕩減。以本邑詳定給代矣。再昨年大無以後。峽民之流亡。幾乎過半。而元結摠數。不得減給。專責於時存若干戶。擧將至於不能支保之境。三陟府。亦有此弊。民人等處處呼訴乞得變通。實爲該邑之大弊。通川郡。有雇馬錢名色。本錢三千餘兩。年年以三分取息。當初設施。蓋爲蔘價添補。而甲戌改詳定時。以雇馬殖利錢。移充於本郡詳定不足之數。今至三十餘年。本錢漸縮。所謂殖利本錢餘數。不過三分一。則蔘價添補。亦患不足。而詳定用下。與前無減。今爲一邑之痼弊。詳定會減。乃是列邑之通規。雇馬殖利。便係一郡之私財。以殖利而充公用。本非正當。況今利錢大縮於前。而用下則一向無減。陞鄕斂戶。百弊皆由於此。本郡之民。來訴於歷路。願依列邑例。詳定用下處。準數給代云云。旣係東民之痼弊。臣不敢不上陳。而矯救之方。亦難料度。請令廟堂稟處。何如。上曰。依爲之。承旨旣經東伯。如有所見。亦爲陳達。可也。行都承旨金尙集曰。火蔘結之弊。誠如宰臣所奏。而不但江陵三陟兩邑爲然。旌善郡。亦有此名色。數雖不多。爲弊則同矣。上曰。卿之所奏。一體出擧條。令廟堂稟處。可也。出擧條上曰。卿旣入來。弘陵補土之役。涓吉始役。好矣。文源曰。適因言端。敢此仰達矣。敬陵弘陵來龍補土。明陵階砌修補役事。當於十月旬前。擇日擧行。而取考鸎峯時前例。則告由祭。只行於當陵矣。今亦依此例。敬陵弘陵明陵。竝行告由之意。知委該曹。何如。上曰。依爲之。出擧條仍命書傳敎曰。今番敬陵弘陵役處。係是隣陵。明陵翼陵陵官中。出番各一人。率出番守護軍。與本陵官。眼同看役事。分付。又命書傳敎曰。今聞亞銓之病。無以參政云。依前給由。俄者牌招之命勿施。參議只推。更卽牌招開政。又命書傳敎曰。近因吏兵曹承傳事聞之。兩銓尙無正書冊子云。此後依筵敎。吏兵曹承傳。各作一冊子。如官案例。付籤書職姓名及承傳日字。而承傳之敎刪折。以小註書之。一冊內入。藏于官案櫃。一冊曹坐事。定式施行。上曰。如此則可無淹滯之歎矣。有隣曰。承傳之尙無冊子。實爲欠典矣。命出。諸臣以次退出。
정조 9년
行都承旨金尙集坐。左承旨未差。行右承旨朴祐源坐。左副承旨未差。右副承旨柳焵奉命在外。同副承旨李泰永坐直。注書金孝建式暇一員未差。假注書李敬五仕直。事變假注書尹悌東仕。
정조 9년
朴祐源啓曰。明日常參經筵。取稟。傳曰。只晝講。
정조 9년
朴祐源啓曰。合辭方張之時。憲府無詣臺之員。事甚未安。未署經傳旨未下外。大司憲申大升。卽爲牌招。何如。傳曰。允。
정조 9년
以來二十一日。輪對。取稟。傳于李泰永曰。爲之。
정조 9년
傳于朴祐源曰。金石之典。自金石之典。自己處義。自自己處義。閣臣之勿論時原任。閤門祗肅。引儀臚唱。載在印頒閣誌。而通津府使李秉模之謂有情勢。無臚唱肅拜。初不出肅則可也。不然則受敎式令。焉敢恣意壞了。若此不已。則年來怪底者背陽風習。徒長其潛滋之計。壬寅夏筵敎。大小諸臣。孰不見之。此等處不可不防微杜漸。俾知如是之爲陷于重辟。該府使李秉模外補之命勿施。卽其地定配。以示懲一戢地之意。該吏。亦令刑曹。照律定配。與之酬酢。未卽入稟云云。焉有此等事體。當該坐直承旨。罷職。
정조 9년
金尙集。以侍講院言啓曰。本院司書李書九。由限已過。不爲行公。卽爲牌招察任。新除授說書尹光普。時在洪忠道尼城地。斯速乘馹上來事下諭。何如。傳曰。允。
정조 9년
柳焵。以兵曹言啓曰。同知中樞府事安翼濟。身病猝重。勢難供職。呈狀乞遞。西樞雖是閑局。不可一向虛帶。今姑改差。何如。傳曰。允。
정조 9년
柳焵。以備邊司言啓曰。兩醫司前銜等上言判付。旣是稟處決定之事。到今又復呼籲。未詳其委折。令廟堂問于各司。各營藥房。所在堂上處。各具意見報來。枚擧報辭。論理草記事。命下矣。依下敎。問于藥房所在各營各司。則訓鍊都監以爲。毋論中庶。別擇其醫術高明者差出。藥房實爲五千軍兵性命所關。決不可以不識醫理之輩。苟充差出。故不得奉施云。禁衛營以爲。遠外鄕軍。冷處受病。且水土品性。各自不同。其所治療。誠甚極難。今若待其差送。一如審藥之例。軍卒之治病。難以責效。故在昔二去甲申年。因生徒等上言回啓。將臣有所陳達。至承各軍門則仍令自軍門差定之下敎。今難變更云。御營廳以爲。曾在二去庚午年。因醫員等上言。兩醫司官生中。移差各衙門藥房。雖爲定式。其後甲申年。故大將金錫衍。以各軍門藥房。則仍令本軍門差出事。陳達蒙允。去丙午。又因禮曹草記。各軍門藥房。以兩醫司醫員中差送事命下。而本廳以卽今差定之人無端見汰。極爲可惜。依甲申定式施行事。草記蒙允。而許多軍校救療之任。不可以不閑醫理之輩。苟充差出云。忠勳府以爲。兩醫司越送之類。有術業者絶罕。苟然充數。則實非自辟擇差之本意。此所以姑未擧行云。宗親府以爲。瓜限旣滿。所當依捧甘施行。而姑看他司。尙今相持云。中樞府以爲。初無瓜限。待有闕差代云。耆老所禮曹俱以爲。已以兩醫司官生。差出藥房云矣。蓋此有藥房衙門營門凡爲十數。而耆老所禮曹。已爲擧行。議政府一窠。緣臣有病。姑未差代。宗親府中樞府。或云初無瓜滿。或云姑看他司。尙今相持。忠勳府訓鍊都監禁衛營御營廳。皆以兩醫司官生之不閑醫術。竝請仍舊貫。以方外解醫理人差定矣。今以各司各營所報觀之。意見參差。各自成說。指一定式。雖似難處。而大抵近來醫司官生。額數漸多。生涯漸窘。貧不聊活。十居八九。殊甚矜惻。而其中自有薦入內局之人。則藥房差遣。豈患無人。況是大典所載。則渠輩之執此爲說。相率呼籲。不是異事。且自禮曹。覆啓蒙允。轉報本司。成給節目。則揆以事面。不可因循置之。已施行處。更無可論。未及施行處。差遣等節。竝依禮曹覆啓本司節目施行。而至於勳府及三營。必欲以解醫理人差定者。非但有益於救病之地。其在激勸方外人醫術之道。亦不可偏廢。第念此事。旣是稟處決定。成給節目之事。則獨於勳府三營。不宜異同。竝爲一體施行。而各司各營藥房。必以術業精明之人。或自醫司另擇差送。或自各司各營。自辟擇差。無論差送自辟。要不出於兩醫司中人。則不但爲目前矯祛救活之策。抑亦爲來後培養成材之道矣。以此意添成節目。知委於各衙門各營門。以爲永久遵行之地。今番兩醫司官生之不待結末。徑先天聽。旣乖四件之例。又有再瀆之罪。狀頭。令攸司科治。何如。傳曰。允。當初覆啓之許施。未知當否之何居。而旣許之事。耆社禮曹外。各司至今不爲遵行。國體所在。萬萬寒心。此胡大事。如是遷就。致有醫生等再次上言之擧。此輩之猥越。各司有以啓之。當該堂上。一竝從重推考。大臣衙門。以次堂捧傳旨。此事旣已登聞之後。不可無指一決處。然其公決之道。無出於修復成憲。自今一依經國大典取才條所載式令。宗親府議政府忠勳府禮曹。竝以兩司醫生取才差送。外此耆社樞府及三營門藥房窠取才一款。原無槪見於大典。依前以方外人。通瀜差定事。定式施行。如是則醫生凋殘之弊。庶可救矣。方外勸奬之道。亦不妨矣。以此意。知委各司各營可也。
정조 9년
李泰永。以武臣堂上祿試射所試官意啓曰。今日試射時。禁衛營騎士將王漢禎。柳葉箭五巡應射後。以別軍職廳追入直。今方入去。故餘巡不得畢試之意。敢啓。傳曰。知道。
정조 9년
李泰永。以武臣堂上祿試射所試官意啓曰。今日試射時。嘉善李天福。折衝金泰業等。俱未滿四矢。竝依定式罷職。御營廳別將折衝李潤慶。柳葉箭二中。騎芻一中。以矢數計之。則雖未滿四中。騎芻例有倍劃之規。依前例勿爲罷職。何如。傳曰。允。李潤慶之終不肄習。每每犯科。殊極可駭。自明日入直該營。使之逐日習射。更爲下敎前無得替直。每日所射劃紙。大將考見封置。自上亦當時時取覽。以此嚴飭。可也。
정조 9년
正言李羽晉啓曰。大靜縣爲奴罪人金壽賢。以么麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。羽晉曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。夬正王法。羽晉曰。噫嘻。痛矣。聖中之罪。可勝誅哉。倡邪說而作爲窩主。結凶徒而交相吹噓。暗地綢繆。設計妖凶。至於先大王朝十三年不着帽。而始仕於殿下。欲展蘊抱之說。尤極萬萬凶慘。究厥心腸。實與德師載翰輩。一串貫來者也。情迹旣露。負犯至重。決不可一刻容貸。而況渠居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而久逭王章。輿情益激。請大靜縣定配罪人聖中。亟令王府。設鞫嚴問。期於得情。夬正王法。羽晉曰。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。羽晉曰。恒烈善海。何等凶逆。而其兄弟子姪。晏然在家。無異平人。治獄不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟竝投絶島。以嚴隄防。羽晉曰。乙未冬相臣之疏。實關宗社大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。夬施當律。羽晉曰。噫嘻。痛矣。朴宗集之罪。可勝誅哉。渠以乙未罷榜中人。緣於憑覈之無路。尙稽邦憲之亟加。而至於擅刪日記。漫漶義理。其跡至妖。其計叵測。科事之外。不可不一問。請巨濟府絶島安置罪人朴宗集。亟令王府。拿鞫得情。施以當律。羽晉曰。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。羽晉曰。噫。以國榮之亘萬古所無之窮凶劇逆。而得保首領。臥斃牖下。朝廷之刑政紊矣。國人之憤菀深矣。古今天下。寧有是耶。嘻噫。痛矣。國榮貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車沓臻之言。聲罪無餘。而最是沮遏大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剔。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂賊。何以懼乎。到今輿憤之少洩者。惟在於亟施大逆之律。而徒緣其身之徑斃。未擧應行之極律。然則耉輝。何以有追施之律。尙能。何以有追施之請乎。如此亘古亘今極凶極惡之逆。決不可以常例論。請物故罪人國榮。亟施孥籍之典。羽晉曰。夢麟。卽逆澤之食主人也。澤徵之陰謀凶計。夢麟無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳。卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於搆進凶疏之日。倩人繕寫。借隷投呈。爲有白效力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休。卽有喆之妻娚也。以切姻之故。與有白親密。採取僻聞倡和之凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。羽晉曰。噫嘻。痛矣。煥程煥周煥九。卽劇逆德相之子若姪也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑斃於囹圄。其盤問究覈之道。惟在於煥程煥周。而今乃一不嚴訊。遽然酌配。揆以獄體。未免失之太寬。而況德賊孥籍之啓。今方期於準請。則當施應坐一律。尤豈可輕先發配乎。煥周雖已物故。煥九方囚捕廳。請還寢煥程發配之命。仍令王府。竝囚煥程煥九。嚴訊取服。各施當律。羽晉曰。噫嘻。痛矣。世敎隳壞。人心波蕩。義理湮晦。隄防凌夷。凶醜糾結。殊塗同貫。換面迭出。乘機逞惡。百計醞釀。一辭煽動。至於今番。李魯春之疏出而極矣。旨意陰祕。筆勢閃弄。假托自引之章。暗售背馳之計。千億化身。爲鬼爲蜮。尹得孚之營護凶逆。爭抗國論。及夫夏賊之居銓也。首先扶奬。必欲甄拔之人。未伏黨與之律。尙激輿儓之憤。則苟有一分秉彝之心者。孰敢於夏賊逆變之後。伸救夏賊徒黨。甘爲夏賊之後殿。而乃敢恣意伸救。至以擬律之過當。謂非本心。末又掇拾夏賊之口氣。滿紙劻勷。網打朝紳。究厥心腸。將欲何爲。惟當嚴鞫。窮詰其所慫慂指使之人。一竝鋤治。禍本永祛。國是底定。而日昨島配之命。雖出我聖上鎭安之盛德。若不大加懲創。則龍蛇之徒。無以戢畏。窩窟之固。難以打破。將不知生出幾箇魯春。一部明義。無地可讀。朝象之寧靖無期。凶徒之滋蔓必至。嚴鞫之請。尙未蒙允。已極輿憤之抑鬱。而不意向者。特軫瘐斃之慮。遽下保放之命。繼以促令發配。有若尋常竄謫者然。其負犯。何如。關係。何如。而一未究問。遽然酌配。揆以獄體。萬萬乖當。請特寢李魯春島配之命。仍令王府。還囚南間。設鞫嚴問。期於得情。羽晉曰。噫嘻。尹得孚。自來力扶凶逆。背馳國是。詿誤人心。疑亂世道。則其所負犯。已不可容誅。而夏賊居銓之日。首先汲引。角勝公議。必欲通擬華顯而後已。其所聲氣之流通。言議之沕合。昭不可掩而今夏一疏。蹈襲夏賊之口氣。擠陷國邊之諸臣。造意叵測。遣辭陰慘。則及夫夏賊逆變之出。而渠尙逭黨與之誅。已是失刑之大者。而一種怪鬼之輩。不惟不爲斥絶。乃敢肆發營護之言。極口奬詡。甘爲後殿。義理轉益斁晦。凶論無以止熄。王章久屈。輿憤愈激。請尹得孚。亟令王府。嚴鞫得情。羽晉曰。李光殷。以凶逆福榮之妻娚。且爲福榮之接主人。福榮往來京中。與衡賊綢繆逆謀之時。必於光殷之家。不啻幾次者。旣出於福賊之招。則窮凶情節。萬無不知之理。請李光殷。設鞫嚴問。期於得情。施以當律。羽晉曰。定配罪人炯魯。挾以左道惑衆之說。出沒京鄕。綢繆於瑮賊。頻會於瑮賊之家。傳說四字凶言。酬酢爛熳。瑮福兩賊之凶謀逆節。萬無不知之理。未盡究覈。遽有酌配之命。揆以獄體。寧有是哉。請渭原郡定配罪人炯魯。亟寢發配之命。仍令王府。設鞫得情。夬正王法。答曰。不允。第十四件事。第十五件事。亟停勿煩。
정조 9년
乙巳九月十七日午時。上御重熙堂。右承旨入侍時。行右承旨朴祐源。假注書李敬五。記事官李崑秀尹行任。以次進伏訖。上命書傳敎曰。昨日出牌。尙無去來。今聞至今懸牌闕外云。似此處義。前所未見。前後辭敎。何等丁寧。而又如是逡巡。分義道理。掃地盡矣。行左承旨李秉模爲先從重推考。更加各別嚴飭。斯速肅命。若復不卽承膺。是不畏慢命之律。亦令以此知悉。仍命退。承史以次退出。
정조 9년
乙巳九月十七日初更。上御重熙堂。左副承旨入侍時。左副承旨李亨元。假注書李敬五。記注官金健修。記事官尹行任。以次進伏訖。上命書傳敎曰。俄下飭敎。不啻嚴切。而猶復逡巡。尙今懸牌。若此不已。此承宣不欲束帶立朝乎。到今思之。申飭入肅。徒損國體。且以事理言之。旣無飛走之勢。則畢竟出脚。自是固然。聞慢命二字。焉敢迷不知動。此而置之。法綱將無所施。行左承旨李秉模爲先遞差。通津府使除授。使之當日謝恩。仍卽辭朝。待城門開赴任。時任府使。遞付京職。仍命退。承史以次退出。
정조 9년
行都承旨金尙集陳疏經出左承旨趙興鎭坐直。右承旨李祖承坐。左副承旨洪仁浩坐。右副承旨曺遠振坐直。同副承旨李泰永坐。注書金孝建仕一員未差。假注書李敬五仕直。事變假注書尹悌東仕。
정조 9년
趙興鎭啓曰。明日常參經筵。取稟。傳曰。停。
정조 9년
李泰永。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
李泰永啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
李泰永啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
趙興鎭啓曰。合辭方張之時。無端闕啓。事甚未安。今日政新除授臺諫。待下批竝卽牌招。正言李羽晉。疏批已下。一體牌招。何如。傳曰。允。
정조 9년
傳于趙興鎭曰。左承旨入侍。
정조 9년
以內農圃內官姜世璜手本。傳于洪仁浩曰。相考前例。如有已例。使之擧行事。分付。
정조 9년
承旨前望單子入之。趙興鎭李祖承洪仁浩曺遠振落點。
정조 9년
傳于曺遠振曰。雨勢如此。明日都監習陳停止。卽令大將知委軍校。俾無等待之弊。
정조 9년
傳于趙興鎭曰。當該從事官拿處。
정조 9년
傳于趙興鎭曰。司謁白景采。令攸司科治。
정조 9년
趙興鎭。以吏批言啓曰。士族婦女年九十人抄啓封爵事。載在法典矣。士族婦女年九十人別單書入之意。敢啓。傳曰。知道。
정조 9년
傳于趙興鎭曰。陞資殆近十日。開政亦已數次。監印郞官加資人。今政始付軍職。果何委折。聞政院言。東銓初不送西云。吏曹判書趙時俊。從重推考。其委折。爲先問啓。
정조 9년
有政。吏批。判書趙時俊進。參判沈豐之受由。參議金宇鎭式暇。右副承旨曺遠振進。啓曰。臺諫及春坊闕員。今當差出。而擬望之人乏少。外任竝擬。何如。傳曰。允。以朴天衡爲大司諫。洪宗藎爲執義。朴聖泰爲司諫。趙錫龍宋益中爲掌令。徐配修爲持平。金東淵爲獻納。沈晉賢爲司書。韓啓玉爲禮曹佐郞。張重吉爲監察。李弘源爲掌樂主簿。朴晉陽爲通津府使。兼執義李敬一減下。學正單金德老。學祿單林孝源。
정조 9년
再政。以李敬裕爲求禮縣監。
정조 9년
兵批。判書徐有隣。參判李度默。參議李夔病。參知李祖源入直進。左副承旨洪仁浩進。同知金命淑。護軍安翼濟許晊。副司直李家煥金東稷申大䄵呂萬永。副司果金復元。
정조 9년
傳于曺遠振曰。明日出宮門路。以協陽門爲之。
정조 9년
李泰永。以御營廳言啓曰。依傳敎。本廳騎士別將李潤慶。自今日爲始。習射間不爲替直。入直於新營。嚴飭肄習之意。敢啓。傳曰。知道。
정조 9년
李泰永。以刑曹言啓曰。通津府使李秉模之謂有情勢。無臚唱肅拜。外補之命勿施。卽其地定配。以示懲一戢他之意。該吏亦令刑曹。照律定配事。命下矣。依傳敎。承政院書吏金宗爀。全羅道泰仁縣定配所。卽爲押送之意。敢啓。傳曰。知道。
정조 9년
行都承旨金尙集疏曰。伏以。臣卽伏見副修撰李顯靖疏本。盛論今番大比科呼呈之失。至以爲所謂科作。不成文體。全失題旨。見者揜口。識者寒心。遺珠之譏。抱玉之歎。未有甚於今科爲言。噫。臣是今科主試中人也。無論呼呈與否。如使臣。粗有鑑識。能辨巧拙。則榜出之後。黑白之貿亂。主客之混淆。豈有早呈晩呈之別。而至如言者之言乎。旣不能矯早呈之習。乃反有啓倖占之弊。譏斥之來。何說可解。滿心慙惶。無面可顯。短疏經出。冒犯瀆擾。伏乞聖明。俯垂諒察。亟命重勘臣罪。以爲掌試不職者之戒焉。臣無任云云。答曰。省疏具悉。卿其勿辭行公。
정조 9년
副修撰李顯靖疏曰。伏以。天休滋至。寶籙益鞏。猗我王世子岐嶷之質允符。肅廟朝初講之年月日重回。縟儀斯擧。臣民慶抃。大小惟均。竊伏念天下之事。有本有末。正其本則末之不治。非所憂矣。以今日之所當爲本者論之。殿下之一心是耳。而治心之道。要不出勤典學而已。夫人君一身。天下萬事之所埤遺。四方兆民之所仰望而修身治國之道。昭載於聖賢之遺書。則必其念之於心。體之於身。措諸言行。發諸政事者。專由於典學之功而治道可以成矣。漢唐以降。百世無善治者。只爲上無典學之實效耳。噫。人君爲學。常患於紛華之易奪。機務之少暇。頉稟之規。一年居半。講習之功。停廢恒多。而我殿下。天縱聰明。性好學問。非有疾病事故。輒御經筵。群聖賢之書。歷代之史。誦覽無遺。靡不貫通。此實前古帝王之所未聞。而在廷臣僚。未敢仰窺其萬一者也。然臣愚死罪。竊以爲殿下治心之道猶欠。而典學之功亦未也。程子曰。未讀論語時。是這樣人。旣讀論語。又是這樣人。便是不曾讀。夫正心修身治國之術。旣具於經傳。而如鑿地得泉。求之則在。使殿下存得此心。講明此學。則聖德已臻於堯舜。治化已軼於殷周矣。今旣不然。國勢時象。反有歉於漢唐少康之世。故曰。殿下之治心猶欠。而典學亦未也。如臣薄劣。亦廁講官。學不足以發揮經義。誠不足以開益聖聽。此固臣之罪也。然殿下有誠心求治之志。則安知無碩士鴻儒出而應之乎。夫屛紛華之好。乘機務之暇。頻御講筵者。人君之所難也。而殿下旣已行之矣。若其實效。只在加之意焉耳。今夫晝日三接。上下問答之間。訓詁句讀之尙或疑晦。而未能暇及於微辭奧旨。奇文僻書之雖或講究。而未及反覆於政謨治術。孟子所謂行之而不著。習之而不察者。此最爲學之大患也。殿下誠有意於求道。則萬機之暇。必取四書諸經。常常溫理。行一政而反之於經傳。應一事而稽之於訓謨。沈潛玩味。究觀古聖賢作用本末。做措之間。以今視古而體驗之。開講之際。揀難發問而推明之。聖學造詣之極。群下雖未能盡曉。而學問之宗旨。道術之醇疵。治道之得失。咨叩講討。不憚煩複。使進講諸臣。得聞其所未聞。得知其所未知。則此正惟斆學半。而罔覺之修。時習之功。自至於欲罷不能。而典學之效。始著於政令猷謨之間矣。此誠今日之所當爲本。而仍伏念。我東宮邸下沖年。今四歲矣。伏想睿質之天成。德性之日新。必將日就而月將。臣於月前。忝在宮僚。殆過數朔。一未進現。而移拜玉署。區區戀結之忱。夙宵靡懈。而今因肅宗朝故事。胄筵初開。賓僚始接。皇天之眷祐宗祊。時日之沕然相符。夫豈偶然哉。然而邸下之資性淵悟。而尙未及就傅之年。聰明邁絶。而猶未詣智識之廣。聖經賢傳之微言深義。諸子百家之繁文瑣旨。不可驟講而强說也。顧今閭巷匹士之賤。冀其穉兒之幼達也。則簡其字學之易曉者。或揭之座右。或置諸案上。使之常目在之。而以開其聰明。不如是則無以養其性而成其材故也。此其所期望者。亦不過習擧子之業而爲決科之圖也。然而其所以始敎之法。猶尙如此。況以儲貳之位。當傳付之統。上有宗廟社稷之重。下有臣民四海之望。而成就德義之本。只在於蒙養之日。則雖未可躐等而驟進。亦豈以沖年而少忽哉。臣請令師傅以下諸宮僚。擇其孝經中多少平易字。或敎之數三字。或敎之五六字。漸至於半行一行。而以了其幾編之書。有如獻銘而深警之。進箴而微諷之。則其輔導之方。調護之節。固不至於疎略。而殿下。亦宜以身敎之。時加勸勉。間以筆硯書冊。列之於前後左右。使之遊於藝。而今日如是。明日又如是。耳目之所觀感而心志定焉。居養之所稔知而模範形焉。則來頭天地之大德。日月之高明。專在於童年視傚之如何耳。是故古聖王敎世子之法。設保傅之官。或保其身體。或傅其德義。皆所以習與正人居而從事於文字之間也。三代以後。保傅之法。旣不可復見。其日夜之所遊處。非宦侍則阿姆也。左右之所聞見。非側媚則猥屑也。雖欲聞禮法之言。孰從而聞之。雖欲效德義之行。何從而求之。伏願殿下。愼簡宮僚之屬。講究敎養之方。嬉戱笑語之間。與宦侍阿姆相接之時少。而與賢士大夫相接之時多。則習性之善變。見聞之開益。豈可同日而語哉。仰惟殿下。以典學之勤。慥慥自勉。以爲躬率之本。而着意非着意之間。諄諄曉諭。漫漫將去。持之以無怠。行之以悠久。則太平萬世之本。未必不在於此矣。臣旣經宮僚。不勝戀慕之誠。敢陳聾瞽之說。伏願殿下。不以人廢言焉。臣又以有關於時弊者陳之。夫朝家取人。專以科目。士子發身。必由科目。則其所關係。顧不重歟。而近來士習之躁競。場屋之雜亂。日甚一日。殿下之飭敎。廟堂之區劃。非不申嚴周至。而人不信從。顯效愈邈。試以今番大比科言之。欲矯早呈之弊。而重申呼呈之法。旣晩之後。一時堆積。畢竟先呈者。反居於後。後呈者或居其前。遲速同歸。善惡相淆。及其榜出。所謂科作。或不成文體。或全失題旨。見者揜口。識者寒心。反不如前日之任其所爲。隨作呈券之時。遺珠之譏。抱玉之歎。未有甚於今科。此未必主司之鑑識。讓於前人。士子之技倆。減於前日也。究其由則莫非呼呈之致也。臣亦科臼中人。童習白紛。每患才思淹滯。稔知早呈之爲弊。然大抵應擧之文。巧遲不如拙速。宋之歐陽脩蘇軾。已有此論者。亦出於不得已之意也。有司之眼力。旣未十分眞的。擧子之工拙。實難容易鑑別。故無寧擇其早呈中稍勝者。不害爲刻鵠類鶩之歸也。就以一場所收五千券論之。千張以前。則多是文理優長。工力篤至之輩。千張以後。則半是齟齬新學。艱難成篇之類。若過數千張。則都是倩手借述者耳。其中一二人之弊精費神。語覓驚人者。容或有之。而豈可爲一二人之地。盡廢千百人之工哉。又況所謂一二人者。亦未必緣此而得參。徒使僥倖者。長其非分之心耳。若臣愚見。則以爲場屋間冒赴亂入之禁。特宜嚴其科條。必罰無宥。而至於納券遲速。則申飭其爭晷而太早者而已。毋使先後倒置。工拙相雜宜矣。臣本嶺外賤品也。材質鹵莾。知識膚淺。漫司閑窠。尙且不堪。而講幄胄筵。濫竿已極。榮已至矣。分已過矣。唯有筋力奔走。以效涓埃之報。而蒲柳之質。望秋先衰。神精潰竭。眼視昏耗。雖蓬竇平居之日。猶不能辨魚魯而識銀根。況出入於禁扃深嚴之地。有補於橫經論思之責乎。今當節屆霜寒。宿病添劇。宛轉旅第。恐有生行死歸之慮。伏願殿下。天地父母。特垂矜察。亟遞臣所帶之職。以安私分。以肅朝綱。千萬幸甚。臣無任云云。省疏具悉。所陳俱有意見。當體念科場都試事。令文衡稟處。爾其勿辭察職。
정조 9년
乙巳九月十八日辰時。上御誠正閣。晝講入侍時。知事趙㻐。特進官尹蓍東。侍讀官趙濟魯。檢討官李鼎運。參贊官李泰永。假注書李敬五。記事官李崑秀尹行任。宗臣西春君燁。武臣金樂淳。以次進伏訖。上命進讀孟子。濟魯讀新受音。自孟子曰王者之迹。止發乘矢而後反。上讀新受音訖。命各陳文義。濟魯曰。臣於孔夫子竊取其義之文。竊有所講究者。蓋春秋之義。卽明天理而遏人慾。正是非而嚴衮鉞。爲百王不易之大法也。三代以上之君。有其德而有其位。故禮樂刑政之具。褒貶與奪之權。皆一出於天子。而至周之衰。以夫子之聖。不得其位。作爲此書。以寓王法。此所以有竊取其義之訓也。今我聖上。以不世之姿。當有爲之時。自可行春秋之法。而目今懲討不嚴。亂賊肆行。一部春秋。無地可讀。筆削之旨。不過垂敎之空言。而亂賊猶有所懼。則在聖上奉行天討之道。豈可不廓揮乾斷。克闡春秋之大義乎。伏願深留聖意焉。上曰。所奏好矣。鼎運曰。王者之迹熄而詩亡。蓋治政之得失。世道之汚隆。觀乎詩可知已。故治世之音。渢渢瀏瀏。衰世之音。委靡繁促。是在君上導率之如何耳。文武制治。則雅頌作興。幽厲在上。則降爲王風。詩道之有關於治敎。若是其大矣。我殿下。懋右文之治。軫陶鑄之道。此等處深加盛念。以盡導迪之方焉。上曰。其言亦好矣。㻐曰。此章言孔子作春秋。以承上章群聖之統。而好辯章。歷敍禹與周公之事。亦以孔子春秋之功繼之。蓋孔子之道。集群聖而大成。而語其功。則莫大於春秋。春秋之義。莫大於尊華攘夷。尊華攘夷。乃孝廟之志事。況今中原之陸沈。久矣。追述孝廟之遺志。闡明春秋之大義。惟在於外攘。而外攘之本。又在於內修。惟願深加體念焉。上曰。所奏甚好矣。蓍東泰永曰。上下番及經筵官已悉陳。臣等無可達之辭矣。上命諸臣先退。命左承旨入侍。左承旨趙興鎭。承命進伏。上命書傳敎曰。明日由月覲門。展拜景慕宮。以此知悉。又命書傳敎曰。右承旨奉命承旨竝許遞。前望單子入之。待下批牌招察任。又命書傳敎曰。政官牌招開政。秋務方殷。通津府使有闕之代。今番則以無故人差出。待下批明日辭朝。又命書傳敎曰。前此以廚傳省弊。飭敎何如。東堂出榜。已過一望。而關西京試官一人外。尙不復命。是豈申飭之本意。諸道京試官竝禁推。都事中時帶抄啓文臣者。因其奉命。講製尙此遲待。亦令本閣催促。仍命退。承史以次退出。
정조 9년
行都承旨金尙集病。左承旨趙興鎭坐直。右承旨李祖承坐。左副承旨洪仁浩坐直。右副承旨尹尙東未肅拜。同副承旨李泰永病。注書金孝建仕一員未差。假注書李敬五仕直。事變假注書尹悌東仕。
정조 9년
傳于趙興鎭曰。日氣尙未夬晴。景慕宮展拜。更待下敎爲之。
정조 9년
洪仁浩啓曰。新除授右副承旨林濟遠。時在洪忠道石城地。斯速乘馹上來事下諭。何如。傳曰。許遞。前望單子入之。
정조 9년
洪仁浩啓曰。明日次對。兩司無進參之員。除在外未署經外。呈告人員。竝待開門牌招。何如。傳曰。允。
정조 9년
趙興鎭啓曰。陞資殆近十日。開政亦已數次。監印郞官加資人。今政始付軍職。果何委折。聞政院言。東銓初不送西云。吏曹判書趙時俊。從重推考。其委折。爲先問啓事。命下矣。問于吏曹判書趙時俊處。則以爲加資下批後十三日開政時。未及照察。竟致遺漏。今日政始爲送西。至有問啓之命。不勝惶恐云矣。敢啓。傳曰。知道。
정조 9년
李祖承啓曰。訓鍊大將具善復。南漢山城巡審後來待矣。傳曰。入侍。
정조 9년
傳于趙興鎭曰。左承旨與來待諸臣入侍。
정조 9년
趙興鎭。以禮曹言啓曰。卽接永禧殿令參奉所報。則本殿第三室後面道里上雨漏處。今番夜雨。依前滲漏。四五椽間仰土。剝落三掌許。而前面第三室第四室間。前日雨漏處。亦爲如前滲漏。向者改補仰土二掌許剝落云。今此報辭中。本殿頉處。俱是前日奉審執頉處。雖非別處新頉。姑未有改瓦修補之擧。則新補仰土之剝落。亦爲必然之勢。而其在愼重之道。不可不更爲奉審。臣進去奉審後稟處。何如。傳曰。允。
정조 9년
傳于洪仁浩曰。奉審戶禮判入侍。
정조 9년
傳于洪仁浩曰。吏曹郞廳發牌。諸執事。淸齋與否。摘奸以來。
정조 9년
以江華留守狀啓。島民牧馬虎囕致斃事。傳于洪仁浩曰。若不趁卽捕除。當該中軍監牧官。別樣處分。捕捉形止。隨卽狀聞事回諭。
정조 9년
洪仁浩。以侍講院言啓曰。本院新除授司書沈晉賢。時在全羅道求禮縣任所。入番事緊。斯速乘馹上來事下諭。何如。傳曰。允。
정조 9년
乙巳九月十九日辰時。上御重熙堂。禮房承旨入侍時。左承旨趙興鎭。記事官金孝建李崑秀尹行任。以次進伏訖。上曰。仕進閣臣入侍。賤臣承命出。與檢校直閣徐鼎修偕入進伏。上曰。右承旨使之入侍。右承旨李祖承進伏。上曰。雨意如何。興鎭曰。自今有開霽之意矣。命書傳敎曰。戶禮判。永禧殿雨漏處。奉審以來。祖承曰。日前貳極門內監董將校試射時。柳葉箭及小布得中賞格。已捧傳旨。啓下捧承傳。而騎芻得中試記。未捧傳旨。三中人折衝廉重鉉。直赴林百春。俱未蒙賞典云。敢此仰達矣。上曰。竝以邊將除授。捧傳旨可也。命出。諸臣以次退出。
정조 9년
乙巳九月十九日午時。上御誠正閣。戶禮判入侍時。行戶曹判書趙㻐。禮曹判書金履素。右副承旨曺遠振。假注書李敬五。記事官金鳳顯尹行任。以次進伏訖。上曰。永禧殿奉審。果無添濕處乎。㻐等曰。滲漏處比前添加矣。上曰。何以則爲好。履素曰。待快晴卽爲修改。事甚便好矣。上曰。戶判之意。何如。㻐曰。禮判所奏誠好矣。上曰。修改時勢將移還安乎。㻐等曰。然矣。上曰。然則以十月內。依例修改可也。延生門。亦有雨漏處云。待晴亦爲修改好矣。仍命戶禮判先退。命左副承旨與訓將入侍。左副承旨洪仁浩。訓鍊大將具善復。承命進伏。上曰。訓將巡審南漢。所見。果何如。悉陳可也。善復曰。臣承命。往審形便及城堞。則實爲天作之險。而比沁都。互有長短。近京保障。莫過於此。而其間不無一二弊端。不可不一番變通。故敢此仰達矣。城內九寺僧徒等。一自均役減布。義僧革罷之後。因此凋零。時存無多。守護等節。誠甚可悶。一依北漢例。久居僧與功勞僧。査問加資。料窠亦於軍餉中。量宜加分。則募僧之道。大有實效。且以寺刹言之。亦有時急頹壓之慮。空名帖優數成給。隨急修葺。則實爲備不虞重保障之政。城內居民。處在嶢崅之地。生涯窮乏。漸次流離。宜有懷保之道。軍餉逋欠未捧。爲一千四百石。而今年本州農形。未爲豐登。新舊軍餉。一時竝督。則不無流亡之患。分年徵捧者。更爲退限分捧。恐似爲居民奠居之道。雖以將校輩言之。自久勤一窠革罷之後。擧懷落莫之歎。此亦特垂軫念。別般變通。則可以爲優奬之道。今番城役及倉舍軍舖新建修改者。其數夥然。待畢役。隨勞酬賞。亦爲軍校激勸之一道矣。上曰。保障重地。頹圮至此。其間亦有一二弊端。況卿以元戎往審之後。不可無修葺通變之擧。而不必出擧條。卿退出後。以書啓書入宜矣。命書傳敎曰。見其實病難强。右副承旨許遞。前望單子入之。又命書榻敎曰。新除授承旨牌招察任。仍命退。諸臣以次退出。
정조 9년
乙巳九月十九日酉時。上御重熙堂。承旨入侍時。左承旨趙興鎭。假注書李敬五。記事官金鳳顯尹行任。以次進伏訖。上曰。待敎入侍。李崑秀承命進伏。上曰。南漢書啓。出給備局。竝與李文源擧條李羽晉上疏。明日內盡爲回啓事。分付。賤臣承命出傳。還入進伏。上命讀諸公事。興鎭讀奏訖。仍命退。承史以次退出。
정조 9년
行都承旨金尙集病。左承旨安聖彬未肅拜。右承旨趙興鎭坐。左副承旨李祖承坐直。右副承旨洪仁浩坐直。同副承旨尹尙東坐。注書金孝建仕一員未差。假注書李敬五仕直。事變假注書尹悌東仕。
정조 9년
傳于趙興鎭曰。大臣備局堂上引見。
정조 9년
安聖彬啓曰。右副承旨尹尙東。今日不爲仕進。卽爲牌招。何如。傳曰。允。
정조 9년
趙興鎭啓曰。御營廳將官來言。今日本廳軍兵。日次私習云。敢啓。傳曰。知道。
정조 9년
傳于安聖彬曰。禮房承旨入侍。
정조 9년
李祖承啓曰。禁衛大將徐有大。以南關王廟獻官。今方受香出去矣。所佩命召。來請還納。何以爲之。敢稟。傳曰。仍佩往來。
정조 9년
李祖承啓曰。禁衛大將徐有大。所授命召。仍佩往來事。命下矣。將兵之任。不可無一刻摠察之人。何以爲之。敢稟。傳曰。御將兼察。
정조 9년
傳于安聖彬曰。左承旨左副承旨分詣受香所。奉審摘奸以來。
정조 9년
李祖承啓曰。禁軍別將趙圭鎭。以禁軍戎器點考事。今方慕華館出去矣。所佩左邊捕盜大將命召及大將牌傳令牌。來請還納。何以爲之。敢稟。傳曰。仍佩往來。
정조 9년
傳于趙興鎭曰。景慕宮展拜。旣有待下敎爲之之敎。以明日爲之。
정조 9년
以曺允大囚單子。傳于趙興鎭曰。不過申飭。卽爲放送。仍令入來肅拜。
정조 9년
傳于趙興鎭曰。宣傳官趙心泰改差。今日政差出。
정조 9년
有政。吏批。判書趙時俊進。參判沈豐之上疏入啓。參議金宇鎭進。左副承旨李祖承進。以李鼎揆爲承旨。李敬一爲執義。李身晦爲司諫。姜垣宋景煥爲掌令。白師謹柳畊爲持平。兪漢敬爲獻納。金履翼爲正言。鄭昌聖爲判義禁。具㢞鄭述祚爲同義禁。韓光植爲兵曹正郞。朴長卨爲奉常正。孫鎭翼爲宗廟令。趙夢鶠爲慶尙都事。兼執義曺允大減下。
정조 9년
兵批。判書徐有隣。參判李度默。參議李夔病。參知李祖源入直進。右副承旨洪仁浩進。副護軍趙㠎。副司直柳焵曺遠振林濟遠李泰永。
정조 9년
安聖彬啓曰。新除授右副承旨李鼎揆。牌招察任。何如。傳曰。允。
정조 9년
李祖承啓曰。明日展拜承旨。不可不備員。而右副承旨李鼎揆在外。合有變通之道。何以爲之。敢稟。傳曰。許遞。政官牌招開政。
정조 9년
洪仁浩。以司僕寺一二提調意啓曰。明日景慕宮展拜時。本司正。當爲進輿差備。而正兪漢敬。今日政移拜臺職。其代令該曹口傳差出。以爲進參之地。何如。傳曰。允。
정조 9년
再政。吏批。以安聖彬爲承旨。李聖圭爲大司憲。趙瑍爲大司諫。曺允大爲司僕正。高廷憲爲禮曹正郞。鄭來成爲佐郞。
정조 9년
再政。兵批。副護軍洪宗藎朴聖泰宋益中趙錫龍。副司直申大升朴天衡李鼎揆金東淵徐配修韓商新。副司果李鼎德。
정조 9년
趙興鎭。以禮曹言啓曰。來十月初六日。宗廟冬享大祭親行時。省牲省器之節。依例以親臨磨鍊擧行乎。敢稟。傳曰。謹當躬行矣。
정조 9년
趙興鎭。以禮曹言啓曰。來十月初六日。宗廟冬享大祭親行時。同日永寧殿。依例遣大臣行祭事知委。何如。傳曰。允。
정조 9년
趙興鎭。以御營廳言啓曰。今九月二十一日。景慕宮展拜時。依兵曹節目。集春營入直軍二十名。領軍把摠李長煜。哨官洪采疇率領。月覲門左邊設布帳外排立。東營入直軍三十名。入直把摠張翼大。哨官崔佑梁率領。宮大門外把守。而竝待標信出用。解嚴後還入直間。集春營哨官韓命祥。東營哨官陳澤文。代直之意。敢啓。傳曰。知道。
정조 9년
弼善趙弘鎭疏曰。伏以。臣卽伏見副修撰李顯靖疏本。則極言大比科呼呈之弊。以爲遲速同歸。善惡相淆。及其榜出。見者揜口。識者寒心。反不如前日之任其所爲。隨作呈券之時。噫。臣亦今番初試掌試中人也。呼呈之弊。初非不知。而妄欲抑躁競之風。矯雜亂之習。初場之呼呈。蓋出於不得已也。榜眼之出。京華才士。幾皆見屈。則嗔責四至。謗訕交起。臣耳欲穿。人口何防。論斥之來。尙云晩矣。苟使臣。粗有鑑識。略能辨別。則工拙之不同。主客之懸殊。豈以納券之早晩。而至於若是之相混。竟致遺珠之譏。抱玉之歎。乃如言者之言乎。旣不能矯正士習。反有以滋啓科弊。尤悔多端。無以自恕。顧何敢以時日之稍久。晏然於官次乎。且況臣之本生偏母。近因節交。重患寒感。宿祟闖發。危症疊出。飮啖全却。轉側須人。臣方入勸糜粥。出議刀圭。離側供職。實無其望。雷肆番次。近益苟艱。方欲治疏。以冀缷免。而堂疏峻斥。適在此際。公義私情。俱難仍冒。玆敢略陳短章。仰瀆崇聽。伏乞天地父母。亟削臣職。以便救護。仍勘臣罪。以定試規。千萬幸甚臣無任云云。省疏具悉。爾其勿辭救護母病。
정조 9년
執義李敬一。持平白師謹柳畊。獻納兪漢敬。校理成種仁。副校理趙濟魯李太亨。正言李羽晉。修撰姜李鼎運。副修撰李顯靖啓曰。鄭致達妻之凶逆。前後聲討已盡。其千妖萬惡之罪。凡在血氣之倫者。莫不切齒痛心。噫。危逼聖躬沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則。此賊也。此豈容一日假息於覆載之間哉。三司之論已及多年。轉而爲合辭之啓。合辭之啓又閱幾年。而轉而爲伏閤之爭。當日處分。迺止於近島黜置。揆以邦憲。已爲失刑之大者。豈意向者遽有出陸之命。不審殿下何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過曰恐傷先王之德也。欲體先王之心也。此則有大不然者。先王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中所謂救貧議婚等說。又是妖賊之一大罪案。其糾結凶徒。煽動亂民之狀。昭不可掩。而其中罔測之凶言。亦有脈絡之相關者。此而置之。則又不知幾箇凶賊。接跡而起。藉爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁。而王法不行。今又爲煽亂之窩窟。而近畿尙置。思之及此。不覺懍然。其不可一刻容貸也。決矣。請黜置罪人鄭致達妻。亟令王府。夬正典刑。以洩神人之憤。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓。盡爲發露。逆節尤極凶慘。筵席不道之奏辭。草本罔測之疏語。實爲澤白泓諸賊之根柢。而末乃與仁京輩一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天佑宗防。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰。國有三尺乎。請物故罪人德相。亟施孥籍之典。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節之萬萬叵測者。又不可以一二數乎。禍萌潛滋。而龜賊爲其胚胎。亂逆層生。而龜賊爲其根柢。一日不誅。遺一日之患。二日不誅。遺二日之憂。此實國人之所共憤。王章之所必加。而九年海島。喙息自如。三司論啓。兪音久靳。君綱之姑息。國威之屑越。已無餘地。不意陸地移配之命。遽下霈澤旁流之時。乍允之臺啓。徒成文具。難貰之極惡。漸就惟輕。噫。八議之法。豈可弛於劇逆。三尺之律。豈可屈於私恩耶。群下之力爭。凡幾日矣。成命還收。尙復邈然。論以國法。誠極痛心。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。